**Biatek** (iné názvy: **minca typu Biatec**, **minca biatekovej skupiny**, **minca bratislavského typu**, **bratislavská keltská minca**, zriedkavo *minca Veľkobójov*) je typ keltských mincí.

Môže ísť o veľkú striebornú keltskú (bójsku) mincu, s hmotnosťou 16,5 – 17 g a s častým nápisom BIATEC, asi meno keltského kniežaťa. Alebo dúhovky (7 g) a ďalšie malé mince, ľahšie ako 17 g.

Opis
----

Majú základ v gréckomacedónskom mincovníctve, z časti na nich ale vplýval rímsky denár.

Mince majú špecifický keltský charakter a doteraz nejasné vyobrazenia z keltskej mytológie. Nápisy v latinke naznačujú rímsky vplyv. Existuje viacero typov. Na minciach je na jednej strane zobrazený cválajúci človek s ratolesťou v ľavej ruke, v pravej ruke drží opraty. Na inom type drží v ruke meč a štít. Na druhej strane je jedna alebo dve hlavy (mužská a ženská, asi Honos a Virtus). Niektoré mince mali na hranách krúžkovaný vzor. Razili ich na území dnešnej Bratislavy (bratislavské oppidum), od 1. storočia pred Kr. kde je aj ich najväčšia koncentrácia, pravdepodobne do konca okupácie provincií Panónia a Norikum, cca rok 10 pred Kr. Pomenovanie sa používa aj pre ďalšie keltské strieborné mince napríklad s nápisom NONNOS, alebo vzácnejšie aj DEVI(L), BUS(S)U, BUSSUMARUS, FABIARIX, AMIORIX, EVOIVRIX, COISA, TITTO, COUNOS a ďalšie. Pravdepodobne išlo o mená panovníkov, ktorí razili mince typu biatek.

Ich nominálna hodnota bola tetradrachma alebo hexadrachma.

Od decembra 2008 stojí plastika s podobou mince Biatec pred budovou Národnej banky Slovenska.

Nálezy
------

Na území Bratislavy sa do roku 2006 našlo osem veľkých nálezov keltských mincí (poklady).
V roku 1776 sa našiel tzv. prvý poklad biatekov, pravdepodobne v lokalite Blumentál. Rozsah nálezu nie je presne známy, ale išlo asi o 50 mincí. V roku 1920 sa našiel neznámy počet a na neurčitom mieste. Pri výstavbe budovy Tatrabanky v roku 1923 bol nájdený tzv. bratislavský poklad, viac ako 400 mincí. V roku 1927 sa našlo na Námestí slobody asi 50 mincí. Ďalší hromadný nález 37 mincí bol v lokalite Hausbergeln pred rokom 1930. V roku 1937 sa znova našlo na Námestí slobody 59 mincí. V roku 1942 sa na Žilinskej ulici našlo 270 mincí a posledný veľký nález, 22 mincí, bol na Bratislavskom hrade. Veľa drobných nálezov sa našlo v okolí Bratislavy.

V roku 1995 bolo v Nemecku zdokumentovaných 14 mincí z neznámej lokality.

Galéria
-------

* Pôvodná minca biatek a rovnaký motív na modernej slovenskej 5 korunovej minciPôvodná minca biatek a rovnaký motív na modernej slovenskej 5 korunovej minci
* Plastika Biateca pri NBS v BratislavePlastika Biateca pri NBS v Bratislave
* Informačná tabuľa pod plastikouInformačná tabuľa pod plastikou
* Minca s jednou hlavouMinca s jednou hlavou

Referencie
----------

1. 1 2  ANDREJ VRTEL – ROBERT GREGOR MARETTA. *POKLAD KELTSKÝCH MINCÍ OBJAVENÝ V BRATISLAVE ROKU 1776: LOKALIZÁCIA MIESTA NÁLEZU* [online]. Bratislava: Slovenská akadémia vied, [cit. 2020-02-17]. Dostupné online.
2. 1 2 3 4 5  MILITKÝ, Jiří. *Hromadný nález hexadrachem typu Biatec a stříbrného ingotu z neznámé lokality. K otázce původu stříbra u středoevropských Keltů* [online]. arup.cas.cz, [cit. 2020-02-17]. Dostupné online.
3. ↑  FILIP, Jan: *Keltská civilizace a její dědictví*. Praha: Academia, 1995. ISBN 80-200-1079-3. S. 140.
4. 1 2  biatek. In: NOVOTNÝ, Bohuslav, a kol. *Encyklopédia archeológie*. 1. vyd. Bratislava : Obzor, 1986. 1032 s. S. 99.
5. 1 2 3 4  EISNER, Jan. *Slovensko v pravěku*. [s.l.] : Učená spoločnosť Šafárikova, 1933. 380 s. S. 192. (po česky)
6. ↑   *Rare Biatec Hexadrachm* [online]. cngcoins.com, [cit. 2020-02-17]. Dostupné online.
7. ↑   *Biatex Hexadrachm* [online]. kernunnos.com, [cit. 2020-02-17]. Dostupné online.
8. ↑   *Prínos Leva Zachara ku keltskému mincovníctvu v Bratislave* [online]. snm.sk, [cit. 2020-02-17]. Dostupné online.
9. ↑   Na území Bratislavy sa zatiaľ našlo osem keltských pokladov mincí. *SME* (Bratislava: Petit Press), 2006-05-05. Dostupné online [cit. 2020-02-17]. ISSN 1335-4418.
10. 1 2  EVA KOLNÍKOVÁ – FRANTIŠEK BAKOS – PETER PAUDITŠ. *ZDROJE KOVU V KELTSKÝCH MINCOVNIACH NA SLOVENSKU* [online]. ZBORNÍK SLOVENSKÉHO NÁRODNÉHO MÚZEA CXII– 2018 ARCHEOLÓGIA 28, [cit. 2020-02-17]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Biatek**